मैंने स्कूल कालेजों में अपने सम्बोधनों में बहुत सी बार कहा है कि हमे सिखाया गया था अंग्रेजी में काम न होगा। फिर से देश गुलाम न होगा। यह कल भी सच था, आज भी सच है।, लेकिन देश काल और परिस्थितियां बदल गई हैं। आज अंग्रेजी इस देश के खून में घुस चुकी है। अब खतरा अंग्रेजी से नहीं, अंग्रेजियत से है। अंग्रेजी एक भाषा है, भाषा कोई बुरी नहीं होती है। सब खुबसूरत होती है। शेकसपियर हो गया कालीदास दोनों एक से बढ़कर एक हैं, लेकिन फर्क यह आ गया है कि पानी हमारे मुल्क में वॉटर हो गया है। जवाहर लाल नेहरू जेएन हो गए। जयप्रकाश जेपी, रामचन्द्र आरसी, अब्दुल रहमान एआर, मां मम्मी, बाबूजी डेडी, काका, चाचा अंकल हो गए हैं। काकी आंटी हो गई हैं। इसमें कोई दिक्कत नहीं है। यह सब भाषा की खूबसूरती है, गतिशीलता है, निरतंतरता है। तकलीफ यह है कि पानी छोटा और वॉटर बड़ा नजर आता है। मां छोटी और मम्मी बड़ी नजर आती है। अंग्रेजी सभ्य लोगों की भाषा है। हमने अंग्रेजी नहीं अंग्रेजियत ग्रहण कर ली है। हाऊ टू मीट, हाऊ टू सीट, एण्ड हाऊ टू ईट तो हमने सीख लिया है। लेकिन हाऊ टू ट्रीट हम भूल गए हैं। हम हर मामले में हाऊ टू ट्रीट मतलब व्यवहार में फर्क करते हैं। भाषा भी उनमें से एक है। कोई भी जगह हो, कहीं भी हो, पांच लोग हों, या पचास लोग हों। ट्रेन में हों या प्लेन में हों। दो लोगों को भी अंग्रेजी आती है या एक को भी आती है, तो वह अंग्रेजी बोलने लगता है। अंग्रेजी में इसे असभ्यता कहते हैं। भारत इसमें अपने गौरव ढूंढ रहा है।